Зи сурэтхэр нэхъыфIхэм ящыщу къалъыта сабийхэм йохъуэхъу
«Урысей зэкъуэт» партым и щIыналъэ къудамэм и исполкомым щагъэлъэпIащ «ЩIылъэр ди унэщ: сабийхэм ящIа сурэтхэм экологиер къызэрыхэщыр» зэпеуэм и щIыналъэ Iыхьэм нэхъыфIу къыщалъыта сурэтхэр зыщIа цIыкIухэр. Конкурсыр ирагъэкIуэкI «Сабий садхэр — сабийхэм папщIэ» парт проектым хиубыдэу. Конкурсыр Урысейм ЩIыуэпсымкIэ и илъэсым хуагъэпсащ.
Конкурсым и федеральнэ Iыхьэм нэхъыфIхэм ящыщу къыщалъытащ Лавреновэ Евгение, Къардэн Ясминэ, Круглов Димэ, Емышэ Жамболэт сымэ я IэдакъэщIэкIхэр. НэхъыфI дыдэу пщIым яхэхуащ Налшык дэт сабий сад №29-м и гъэсэн Емышэ Жамболэт. ЩIалэ цIыкIум дипломымрэ партым и щIыналъэ къудамэм къыбгъэдэкI тыгъэхэмрэ иратыжащ Къэрал Думэм и депутат Марьяш Иринэрэ «Урысей зэкъуэт» партым и щIыналъэ къудамэм и секретарым и къуэдзэ, КъБР-м и Парламентым и УнафэщIым и къуэдзэ Жанатаев Сэ-лимрэ.
Печёнов Владилен.
